b'\n_START_ARTICLE_\nPapilys (pilis)\n_START_PARAGRAPH_\nPapilys (angl. lower ward, base court, outer bailey, vok. Vorburg, Niederburg, Au\xc3\x9feren Burghof, rus. \xd0\xbf\xd0\xbe\xd0\xb4\xd0\xbe\xd0\xbb) \xe2\x80\x93 \xc4\xaftvirtinta piliakalnio pap\xc4\x97d\xc4\x97s gyvenviet\xc4\x97, kurios \xc4\xaftvirtinimai gerokai galingesni u\xc5\xbe paprastos pap\xc4\x97d\xc4\x97s gyvenviet\xc4\x97s \xc4\xaftvirtinimus._NEWLINE_Papiliai Lietuvos archeolog\xc5\xb3 darbuose neretai painiojami su prie\xc5\xa1piliais ir pap\xc4\x97d\xc4\x97s gyvenviet\xc4\x97mis. Vienas papilio ir prie\xc5\xa1pilio skirtum\xc5\xb3 \xe2\x80\x93 prie\xc5\xa1pilis yra grynai gynybinis pilies (piliakalnio) sistemos elementas, o papilys b\xc5\xabdavo ne tik \xc4\xaftvirtintas, bet ir gyvenamas (\xc4\xafvirtinta gyvenviet\xc4\x97). Tod\xc4\x97l prie\xc5\xa1as, u\xc5\xbe\xc4\x97m\xc4\x99s papil\xc4\xaf, ne tik suma\xc5\xbeindavo besiginan\xc4\x8di\xc5\xb3j\xc5\xb3 gynybines galimybes, bet ir gal\xc4\x97davo gauti nema\xc5\xbe\xc4\x85 karo grob\xc4\xaf._NEWLINE_Papilys b\xc5\xabdavo u\xc5\xbe piliakaln\xc4\xaf didesn\xc4\x97 teritorija, apjuosta gynybiniu grioviu ir/ar pylimu. Papilius paprastai \xc4\xafrengdavo vietoje, kuri b\xc5\xabdavo apsaugota gamtini\xc5\xb3 (reljefo) kli\xc5\xab\xc4\x8di\xc5\xb3 \xe2\x80\x93 pvz., auk\xc5\xa1tumoje \xc5\xa1alia piliakalnio. Kartais priepiliai b\xc5\xabdavo \xc4\xafrengiami atskiroje kalvos dalyje ar u\xc5\xbe gilaus gynybinio griovio. Tuomet juos neretai laiko atskirais piliakalniais (pvz., Kernav\xc4\x97s Pilies Kalnas, Veliuonos antras piliakalnis)._NEWLINE_Neretai papiliai b\xc5\xabdavo \xc4\xafrengiami lengviausiai prieinamoje piliakalnio pus\xc4\x97je (Piliakalniai, Veliuona), tuo jie gali priminti prie\xc5\xa1pilius._NEWLINE_Papilyje gyvendavo daugiausia amatininkai, galb\xc5\xabt pirkliai. Sp\xc4\x97jama, kad papiliai gal\xc4\x97davo tapti b\xc5\xabsimo miesto u\xc5\xbeuomazga. Lietuvoje papiliai aptikti ma\xc5\xbedaug 11\xc2\xa0% v\xc4\x97lyv\xc5\xb3j\xc5\xb3 piliakalni\xc5\xb3.'